KIRJALLINEN KYSYMYS E-2425/99 esittäjä(t): Ioannis Souladakis (PSE) neuvostolle. Eurooppalaisten yritysten suojelu Kosovossa.



Virallinen lehti nro 219 E , 01/08/2000 s. 0160 - 0161



KIRJALLINEN KYSYMYS E-2425/99 esittäjä(t): Ioannis Souladakis (PSE) neuvostolle (16. joulukuuta 1999) Aihe: Eurooppalaisten yritysten suojelu Kosovossa Käsiteltäessä komissiolle 16.11.1999 esittämääni suullista kysymystä H-0608/99(1) Euroopan unionin yritysten etujen suojelusta Kosovossa komission jäsen Patten ilmoitti, että hänellä ei ole tietoja eurooppalaisiin yrityksiin kohdistuvasta painostuksesta tai uhkauksista Kosovossa. Hänen tietojensa täydentämiseksi luovutin hänelle henkilökohtaisesti Mytiliniaios-yrityksen sekä Kouchnerin ja Dixon käymän kirjeenvaihdon. Lisäksi pyysin häntä hankkimaan tietoa Kosovon televiestinnän tämänhetkisestä tilanteesta ja toiminnasta kokonaiskuvan muodostamiseksi aiheesta. Euroopan parlamentin ja neuvoston- välinen tehokas yhteydenpito tukee Euroopan unionin yritysten etujen suojelua siellä missä ne mahdollisesti ovat uhattuina. Tällä hetkellä Kosovossa ovat uhattuina eurooppalaisten yritysten täydet oikeudet. Kreikan puhelinlaitos (OTE) ja Italian STET International, jotka ovat Srbija Telekomin osakkaita 20 prosentin ja 29 prosentin osuuksilla, kärsivät vahinkoa televiestintäyhteyksien käytöstä Kosovossa Srbija Telekomille maksettavien, myöhässä olevien maksujen vuoksi. Kosovon vapautusarmeija vaatii näiltä kahdelta yritykseltä, kulisseissa toimivien tukijoiden avustuksella, tuhoutuneen puhelinverkon rakentamista uudelleen ja myöhemmin verkon kansallistamista Albanian toimesta kansainvälisten sopimusten vastaisesti. Kaikkein pahimpaan lainvastaiseen tekoon syyllistyttiin kuitenkin vasta äskettäin, kun erityiskomitea, johon kuului YK:n ja Kosovon albaanien edustajia, myönsi oikeudet matkapuhelinverkkoon täysin laittomasti ranskalaiselle Alcatelille. Nämä oikeudet kuuluvat yksinomaan OTE:lle ja STET Internationalille jo voimassa olevien kansainvälisten sopimusten mukaan, joissa määrätään, että Kosovo on osa avainasemassa olevaa aluetta, jolla näillä yrityksillä on laillinen oikeus harjoittaa liiketoimintaa. Kysyn neuvostolta, miten se aikoo suojella Kosovossa toimivien eurooppalaisten yritysten laillisia oikeuksia, joita uhkaavat rikolliset piirit? Näihin piireihin alkaa kuulua jopa YK:n virkailijoita, jotka toimivat lain kunnioittamisesta alueella saamiensa ohjeiden vastaisesti. (1) Sanatarkat istuntoselostukset 16.11.1999, s. 60. Vastaus (14. helmikuuta 2000) Tähän mennessä yksikään arvoisan parlamentin jäsenen kysymyksessä mainituista yrityksistä ei ole lähestynyt neuvostoa asiassa. Neuvosto olettaa, että kyseiset yritykset ovat käsitelleet parlamentin jäsenen esille ottamaa kysymystä suoraan sen maan ulkoministeriön kanssa, jossa niiden toimipaikat sijaitsevat, ja/tai Bernard Kouchnerin, YK:n pääsihteerin Kosovossa toimivan erityisedustajan kanssa. Neuvosto pitää edelleen tärkeänä, että Kosovoon luodaan elinkelpoinen ja toimiva markkinatalous. EU kantaa asiasta erityisvastuuta sen vuoksi, että YK:n pääsihteeri Kofi Annan uskoi UNMIK:n IV pilarin (vastuu alueen jälleenrakennuksesta ja taloudellisesta kehittämisestä) hoidon Euroopan unionille. Yleisten asioiden neuvosto on lisäksi useita kertoja kehottanut kosovolaisia ja kansainvälisiä tahoja tehostamaan toimiaan järjestäytyneen rikollisuuden torjumiseksi Kosovossa. Tässä yhteydessä neuvosto pani tyytyväisenä merkille 6. joulukuuta pitämässään istunnossa komission aikomuksen sisällyttää järjestäytyneen rikollisuuden torjunta vuoden 2000 Kosovon tukia koskevaan ohjelmaansa sekä kehotti jäsenvaltioita osoittamaan asianmukaista tukea kyseisellä alalla.